关于描写水果的诗句

《葡萄》
——唐·唐彦谦
金谷风露凉,绿珠醉初醒。
珠帐夜不收,月明堕清影。
《赋枣》
——宋·王安石
种桃昔所传,种枣予所欲。在实为美果,论材又良木。余甘入邻家,尚得馋妇逐。况余秋盘中,快噉取餍足。风包堕朱缯,日颗皱红玉。贽享古已然,豳诗自宜录。沔怀青齐间,万树荫平陆。谁云食之昏,匿知乃成俗。广庭觞圣寿,以此参肴蔌。愿比赤心投,皇明傥予烛。
《白樱桃》
——唐·于邺(一作韦庄诗)
王母阶前种几株,水晶帘内看如无。
只应汉武金盘上,泻得珊珊白露珠。
《恩赐樱桃分寄朝士(在岐下)》
——唐·韩偓
未许莺偷出汉宫,上林初进半金笼。
蔗浆自透银杯冷,朱实相辉玉碗红。
俱有乱离终日恨,贵将滋味片时同。
霜威食檗应难近,宜在纱窗绣户中。
《樱桃》
——宋·陈与义
四月江南黄鸟肥,樱桃满市粲朝晖。
赤瑛盘里虽殊遇,何似筠笼相发挥。
《和裴杰秀才新樱桃》
——唐·杜牧
新果真琼液,未应宴紫兰。圆疑窃龙颔,色已夺鸡冠。远火微微辨,繁星历历看。茂先知味好,曼倩恨偷难。忍用烹騂酪,从将玩玉盘。流年如可驻,何必九华丹。
《樱桃》
——唐·张祜
石榴未拆梅犹小,爱此山花四五株。
斜日庭前风袅袅,碧油千片漏红珠。
《谢杨尚书惠樱桃》
——唐·卢延让
满合虚红怕动摇,尚书知重赐樱桃。
揉蓝尚带新鲜叶,泼血犹残旧折条。
万颗真珠轻触破,一团甘露软含消。
春来老病尤珍荷,并食中肠似火烧。
《乞樱桃》
——唐·齐己
去年曾赋此花诗,几听南园烂熟时。
嚼破红香堪换骨,摘残丹颗欲烧枝。
流莺偷啄心应醉,行客潜窥眼亦痴。
闻说张筵就珠树,任从攀折半离披。
《吴樱桃》
——唐·白居易
含桃最说出东吴,香色鲜浓气味殊。
洽恰举头千万颗,婆娑拂面两三株。
鸟偷飞处衔将火,人摘争时蹋破珠。
可惜风吹兼雨打,明朝后日即应无。
《和王维敕赐百官樱桃》
——唐·崔兴宗
未央朝谒正逶迤,天上樱桃锡此时。
朱实初传九华殿,繁花旧杂万年枝。
未胜晏子江南橘,莫比潘家大谷梨。
闻道令人好颜色,神农本草自应知。
《石榴》
——唐·无名氏
蝉啸秋云槐叶齐,石榴香老庭枝低。流霞色染紫罂粟,黄蜡纸苞红瓠犀。玉刻冰壶含露湿,斒斑似带湘娥泣。萧娘初嫁嗜甘酸,嚼破水精千万粒。
《石榴》
——唐·李商隐
榴枝婀娜榴实繁,榴膜轻明榴子鲜。
可羡瑶池碧桃树,碧桃红颊一千年。
《宴山亭·赋杨梅》
——元·张雨
鹤顶朱圆,丰肌粟聚,宝叶揉蓝初洗。亲翦翠柯,远赠筠笼,脉脉红泉流齿。骨换丹砂,笑尚带、儒酸风味。谁记。曾问谱西泠,绿阴青子。君家几度尊前,摘天上繁星,伴人同醉。纤手素盘,历乱殷红,浮沉半壶脂水。珍果同时,惟醉写、来禽青李。争似。为越女、吴姬染指。
《项里观杨梅》
——宋·陆游
山中户户作梅忙,火齐骊珠入帝乡。
细织筠笼相映发,华清虚说荔枝筐。
《或遗木瓜有双实者香甚戏作》
——宋·陆游
宣城绣瓜有奇香,偶得并蔕置枕傍。
六根互用亦何常?我以鼻嗅代舌尝。